
Text rozhodnutia
Súd: Krajský súd Banská Bystrica Spisová značka: 21Sd/269/2011 Identifikačné číslo súdneho spisu: 6011201137 Dátum vydania rozhodnutia: 04. 04. 2012 Meno a priezvisko sudcu, VSÚ: JUDr. Eva Valenčíková ECLI: ECLI:SK:KSBB:2012:6011201137.2 ROZSUDOK V MENE SLOVENSKEJ REPUBLIKY Krajský súd v Banskej Bystrici v konaní pred samosudkyňou JUDr. Evou Valenčíkovou v právnej veci navrhovateľa: T. C., nar. XX. M. XXXX, bytom G. L. XXX/XX, XXX XX R. proti odporkyni: Sociálna poisťovňa, ústredie, Ul. 29. augusta 8, 813 63 Bratislava o preskúmanie rozhodnutia o zamietnutí žiadosti o zvýšenie invalidného dôchodku takto r o z h o d o l : Súd rozhodnutie odporkyne č. 561 122 6654 0 zo dňa 2. septembra 2011 p o t v r d z u j e. Navrhovateľovi právo na náhradu trov konania nepriznáva. o d ô v o d n e n i e : Navrhovateľ včas podaným opravným prostriedkom napadol vecnú správnosť a zákonnosť rozhodnutia odporkyne č. 561 122 6654 0 zo dňa 2.9.2011, ktorým podľa § 73 a § 112 ods. 4 zákona č. 461/2003 Z.z. o sociálnom poistení v znení neskorších predpisov zamietla žiadosť navrhovateľa o zvýšenie invalidného dôchodku s odôvodnením, že jeho pokles schopnosti vykonávať zárobkovú činnosť je 70 %. Posúdenie zdravotného stavu navrhovateľa je obsahom pripojeného odborného posudku z 18.8.2011, ktorý je neoddeliteľnou súčasťou odôvodnenia rozhodnutia. Navrhovateľ v opravnom prostriedku uviedol, že žiada preskúmať rozhodnutie, pretože bol hospitalizovaný od 23.9.2011 do 28.9.2011 na internom oddelení vo Zvolene. Bez pomoci svojich príbuzných nie je schopný absolvovať žiadne vyšetrenie, má vážne zdravotné problémy a jeho zdravotný stav sa zhoršuje. Chodí za pomoci francúzskej barly, má veľké bolesti, necíti sa dobre, čím ďalej tým viac dopláca na lieky, má predpísanú prísnu diétu. Je držiteľom zlatej Jánskeho plakety, daroval 52 krát bezplatne krv, teraz je odkázaný na pomoc druhých. Súd prejednal vec na pojednávaní dňa 4.4.2012 za účasti účastníkov. Navrhovateľ na pojednávaní trval na podanom opravnom prostriedku. Poukázal na svoje zdravotné problémy vyplývajúce z odborných lekárskych vyšetrení a uviedol, že sa má podrobiť ďalšej operácii nohy. Je to komplikácia, ktorá je navyše, vzhľadom na to, že má problémy aj s chrbticou. Okrem rozhodujúceho ochorenia, ktorým je duševná porucha, má ťažké depresie, nespáva, je dezorientovaný, všade musí chodiť so sprievodom. Subjektívne pociťuje, že jeho zdravotný stav sa rapídne zhoršil a že to ide stále k horšiemu. Žiadal zvýšiť invaliditu na 71 %, pričom poukázal na skutočnosť, že ochorenie chrbtice a nohy samozrejme nie je v dôsledku alkoholizmu. Odporkyňa s poukázaním na závery v posúdení zdravotného stavu navrhovateľa posudkovým lekárom SP, ústredie v Banskej Bystrici zo dňa 8.3.2012 a v zmysle písomného vyjadrenia zo dňa 16.12.2011 navrhla napadnuté rozhodnutie ako vecne správne a zákonné potvrdiť. Súd preskúmal opravným prostriedkom napadnuté rozhodnutie odporkyne podľa § 250l ods. 1 O.s.p. Vykonal dokazovanie oboznámením sa s predloženými listinnými dôkazmi, administratívnym spisom navrhovateľa, stanoviskami účastníkov a zistil tento skutkový stav. Navrhovateľ, invalidný od 24.6.2009 s mierou poklesu schopnosti vykonávať zárobkovú činnosť 70 % požiadal o zvýšenie sumy invalidného dôchodku. Z hľadiska zákonných kritérií určených pre invaliditu posudzoval zdravotný stav navrhovateľa posudkový lekár SP, pobočky Zvolen dňa 18.8.2011. Z predloženej lekárskej dokumentácie určil za rozhodujúce zdravotné postihnutie - duševné choroby a poruchy správania spôsobené užívaním psychoaktívnych látok /alkoholizmus/ - ťažká forma a podľa kapitoly V, položka 7, písm. b/ prílohy č. 4 k zákonu určil 60 % mieru poklesu schopnosti zárobkovej činnosti. Za iné zdravotné postihnutie - choroby podporného a pohybového aparátu, dorzopatie, stavy po operácii chrbtice a medzistavcových platničiek s prejavmi nervového a svalového dráždenia s podstatným obmedzením výkonnosti organizmu - podľa kapitoly V, oddiel E, položka 4, písm. b/ prílohy č. 4 k zákonu zvýšil mieru poklesu schopnosti vykonávať zárobkovú činnosť o 10 %. Z posudku vyplýva, že navrhovateľ je naďalej v liečbe psychiatra, psychológa, neurológa a internistu. Po zvážení doložených odborných nálezov konštatuje, že nemožno potvrdiť také zhoršenie zdravotného stavu, ktoré by podmienilo navýšenie miery poklesu schopnosti vykonávať zárobkovú činnosť, preto zdravotný stav naďalej zodpovedá miere poklesu schopnosti vykonávať zárobkovú činnosť 70 %. Po podaní opravného prostriedku posudkový lekár SP, pobočky Zvolen nezmenil svoj posudkový záver, preto i pre účely súdneho konania posudzoval zdravotný stav navrhovateľa posudkový lekár SP ústredie, vysunuté pracovisko v Banskej Bystrici dňa 6.12.2011. I z doplnenej odbornej lekárskej dokumentácie, vrátane prepúšťacej správy z hospitalizácie na internom oddelení od 23.9.2011 do 28.9.2011, posudkový lekár, zhodne ako predchádzajúci na pobočke, stanovil rozhodujúce zdravotné postihnutie - duševné choroby, poruchy správania spôsobené užívaním psychoaktívnych látok /alkoholizmus/ a iné zdravotné postihnutie - choroby podporného a pohybového aparátu - a stanovil celkovú mieru poklesu schopnosti zárobkovej činnosti 70 %. Z posudku vyplýva, že psychické problémy navrhovateľa sú podmienené dlhodobým abúzom alkoholu, ktorý pretrvával aj napriek opakovaným ústavným liečeniam a pravidelným ambulantným kontrolám, preto bola stanovená horná možná hranica percentuálneho rozpätia. V percentuálnom navýšení sú zhodnotené somatické ťažkosti, predovšetkým bolesti chrbtice, zvýraznené po úraze v roku 2006 a pri potvrdených degeneratívnych zmenách s operačným riešením v septembri 2008. Nie sú však preukázané závažné reziduálne zmeny v zmysle poruchy hybnosti, svalového úbytku, či poruchy sfinkerov. Realizované CT mozgu potvrdilo zistenie ľahkej atrofie kôry mozgu, sonografický nález na cievach zásobujúcich mozog bol ale v norme. Nebola zistená prípadná kardiologická príčina uvedených stavov. Počas ostatnej hospitalizácie bol kompletne prešetrený a dôvodom hospitalizácie bol akútny zápal dýchacích ciest. Porucha krvného tlaku je hodnotená ako I. stupeň ESC/ESH, nie sú dokumentované chronické zmeny po prekonanom akútnom zápale podžalúdkovej žľazy vo februári 2011. Posudkový lekár považuje stanovené percento za maximálne s tým, že nie je preukázané zhoršenie zdravotného stavu, resp. iné ochorenia, ktoré by mohli byť rozhodujúcou príčinou stanovenia vyššieho percenta. Navrhovateľ na pojednávaní dňa 18.1.2012 predložil ďalšie odborné vyšetrenia o svojom zdravotnom stave, preto súd požiadal o doplnenie posudku posudkového lekára SP, ústredie, vysunuté pracovisko v Banskej Bystrici, ktorý 8.3.2012 doplnil posudok o zdravotnom stave navrhovateľa. V posudku konštatoval, zhodne ako v predchádzajúcom, závery odborných vyšetrení predložených na posúdenie a vyjadril sa k novovzniknutému ochoreniu - od decembra 2011 v liečbe - cukrovke II. typu na intenzifikovanej inzulínovej liečbe. Konštatoval, že po prepustení z hospitalizácie boli uspokojivé hodnoty cukru, nie je možné hodnotiť toto ochorenie ako ťažko kompenzovateľné a nie sú tiež preukázané s ňou súvisiace komplikácie. Z interného vyšetrenia zo dňa 23.1.2012 je stav hodnotený ako kompenzovaný, v klinickom neurologickom náleze je uvádzaná polyneuropatia - možná kombinovanej etiológie, a to pôvodu chronického abúzu etylu ako aj metabolických zmien, ale bez preukázania motorického postihnutia. Z tohto dôvodu ani po doplnení odborných nálezov nepovažuje posudkový lekár za preukázané zhoršenie zdravotného stavu, resp. iné ochorenie, ktoré by mohlo byť rozhodujúcim s možnosťou stanovenia vyššieho percenta. Posudkový lekár zotrval na predchádzajúcich posudkových záveroch. Navrhovateľ s posúdením zdravotného stavu nesúhlasil, poukazoval na svoje subjektívne zdravotné ťažkosti. Vyjadril sa, že jeho zdravotný stav sa neustále zhoršuje, preto žiadal zvýšiť invaliditu na 71 % mieru poklesu zárobkovej činnosti. Súd po preskúmaní veci podľa § 250l ods. 1, 2 O.s.p. dospel k záveru, že navrhovateľ podal opravný prostriedok proti rozhodnutiu odporkyne nedôvodne. Podľa § 71 ods. 1 - 8 zákona č. 461/2003 Z.z. o sociálnom poistení /ďalej len zákon/ poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu. Pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Miera poklesu schopnosti vykonávať zárobkovú činnosť je uvedená v prílohe č. 4. Miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Jednotlivé percentuálne miery poklesu schopnosti vykonávať zárobkovú činnosť sa nesčítavajú. Mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10%, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav. Podľa § 153 ods. 5 zákona lekársku posudkovú činnosť vykonáva posudkový lekár Sociálneho poistenia príslušnej pobočky a posudkový lekár Sociálneho poistenia ústredie. Z vykonaného dokazovania mal súd preukázané, že odporkyňa v administratívnom konaní o žiadosti navrhovateľa o zvýšenie sumy invalidného dôchodku rozhodla v súlade so zákonom. Zdravotný stav navrhovateľa na základe zákonných kritérií určených pre invaliditu posúdili posudkoví lekári na pobočke i v ústredí SP, ktorí zhodne určili rozhodujúce zdravotného postihnutie i mieru poklesku schopnosti vykonávať zárobkovú činnosť v súlade s prílohou č. 4 k zákonu. Posudkoví lekári hodnotili rozhodujúce ochorenie navrhovateľa - duševné poruchy a poruchy správania spôsobené užívaním psychoaktívnych látok - alkoholizmom a následky tohto ochorenia prejavujúce sa v zdravotnom stave navrhovateľa. Z odbornej lekárskej dokumentácie navrhovateľa jednoznačne vyplýva, že toto ochorenie je rozhodujúcim ochorením a navrhovateľovi bola i v súlade s prílohou č. 4 k zákonu stanovená horná možná hranica percentuálneho rozpätia a to z dôvodu, že ochorenie pretrváva napriek opakovaným ústavným liečeniam a pravidelným ambulantným kontrolám. Posudkoví lekári stanovili aj iné zdravotné postihnutie, za ktoré navýšili zákonom stanovených 10 % - choroby podporného a pohybového aparátu, stavy po operácii chrbtice a medzistavcových platničiek s prejavmi nervového a svalového dráždenia s podstatným obmedzením výkonnosti organizmu. Týmto navýšením sú zhodnotené somatické ťažkosti, predovšetkým bolesti chrbtice zvýraznené po úraze v roku 2006 a po operatívnom riešení v roku 2008 v rozsahu, ako umožňuje zákonná norma. V klinických nálezoch tohto ochorenia nie sú preukázané zmeny v zmysle poruchy hybnosti, svalového úbytku, či poruchy sfinkerov, tak ako vyžaduje príloha č. 4 k zákonu a nebol dôvod na to, aby toto ochorenie bolo zamenené za rozhodujúce zdravotné postihnutie. Tiež ostatné ochorenia nie sú takého charakteru, aby mohli ovplyvniť výšku stanoveného percenta miery poklesu zárobkovej činnosti. Tieto posudkové závery neboli zmenené ani po doplnení dokazovania v súdnom konaní na základe navrhovateľom predložených odborných nálezov. Súd hodnotil posudky posudkových lekárov podľa § 132 O.s.p. ako každý iný dôkaz a dospel k záveru, že posudok posudkového lekára SP, pobočky Zvolen, ktorý bol podkladom napadnutého rozhodnutia a ktorý bol vo svojom obsahu opakovane potvrdený aj posudkovými závermi posudkového lekára SP ústredie, vysunuté pracovisko v Banskej Bystrici je vypracovaný po zhodnotení navrhovateľom predloženej lekárskej dokumentácie, opiera sa o súčasné poznatky lekárskej vedy, netrpí rozpormi, pričom v konaní sa nevyskytli ani rozpory medzi posudkami posudkových lekárov navzájom a medzi závermi odborných vyšetrení a závermi posudkových lekárov. Súd preto považoval posudok za objektívny, úplný a presvedčivý. Tiež miera poklesu schopnosti vykonávať zárobkovú činnosť v percentách bola posudkom stanovená u rozhodujúceho zdravotného postihnutia i iného závažného postihnutia v súlade s prílohou č. 4 k zákonu a riadne odôvodnená. Navrhovateľ nepredložil v súdnom konaní také dôkazy, ktorými by preukazoval skutočnosti, ktoré by odôvodňovali iný posudkový záver a ktorými by spochybnil posudkové závery posudkových lekárov, resp., ktoré by vyžadovali ďalšie doplnenie dokazovania. Z uvedeného mal súd preukázané, že navrhovateľ aktuálne nespĺňa zákonné podmienky pre zvýšenie miery poklesu zárobkovej činnosti, teda ani pre zvýšenie sumy invalidného dôchodku. Súčasný zdravotný stav navrhovateľa naďalej odôvodňuje určenú mieru poklesu zárobkovej činnosti 70 %. Na základe takto zisteného skutkového stavu súd po preskúmaní a právnom posúdení veci napadnuté rozhodnutie odporkyne ako vecne správne a zákonné potvrdil tak, ako je vo výrokovej časti tohto rozsudku uvedené. Navrhovateľ nebol so svojim opravným prostriedkom úspešný, preto súd podľa § 250k ods. 1 O.s.p. v spojení s § 250l ods. 2 O.s.p. navrhovateľovi právo na náhradu trov konania nepriznal. Poučenie: Proti tomuto rozhodnutiu je prípustné odvolanie do 15 dní odo dňa jeho doručenia, písomne vo dvoch vyhotoveniach, prostredníctvom konajúceho súdu na Najvyšší súd SR v Bratislave. Odvolanie je možné podať len z dôvodov uvedených v ust. § 205 ods. 2 O.s.p. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom roz- sahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

